FOREOL WEDDI					Sul y Cofio-  Ail Sul y Deyrnas 2026	 

Y RHAGARWEINIAD
Codwch eich pennau, O byrth! Ymddyrchefwch, O ddrysau tragwyddol! i frenin y gogoniant ddod i mewn. 								Salm 24:7

Cyfiawnder a heddwch a llawenydd yn yr Ysbryd Glân yw teyrnas Dduw. Rhufeiniaid 4:17

Y mae teyrnas nefoedd yn debyg i drysor wedi ei guddio mewn maes; pan ddaeth rhywun o hyd iddo, fe’i cuddiodd, ac yn ei lawenydd y mae’n mynd ac yn gwerthu’r cwbl sydd ganddo, ac yn prynu’r maes hwnnw. 						Mathew 13:44

Aeth brenhiniaeth y byd yn eiddo ein Harglwydd ni a’I Grist ef, a bydd yn teyrnasu byth bythoedd.									Datguddiad 11:15

Dywedodd ein Harglwydd Iesu Grist: 
“Y gorchymyn cyntaf  yw, ‘Gwrando, O Israel, yr Arglwydd ein Duw yw’r unig Arglwydd, a châr yr Arglwydd dy Dduw â’th holl galon Ac â’th holl enaid ac â’th holl feddwl ac â’th holl nerth.’
Yr ail yw hwn, ‘Câr dy gymydog fel ti dy hun.’ 
Nid oes gorchymyn arall mwy na’r rhain.”
Amen. Arglwydd, trugarha.
 
Distawrwydd.							[Penllinio]

Cyffeswn yn ostyngedig ein pechodau wrth yr hollalluog Dduw.
 
Arglwydd ein Duw,
yn ein pechod yr ydym wedi osgoi dy alwad.
Y mae ein cariad atat fel cwmwl y bore,
fel y gwlith a gilia’n gynnar.
Trugarha wrthym;
gwared ni rhag barn;
rhwyma ein clwyfau ac adfywia ni
yn Iesu Grist ein Harglwydd. Amen.
 
Rhodded yr Arglwydd i ni faddeuant
a rhyddhad o’ch pechodau,
amser i wella eich bywyd
a gras a chysur yr Ysbryd Glân. Amen.

Dewch, addolwn ac ymgrymwn,
plygwn ein gliniau gerbron yr Arglwydd a’n gwnaeth.
 
[EMYN										Sefyll ]
 
GWEINIDOGAETH Y GAIR
Frenin y gogoniant,
a goronwyd unwaith â drain:
ysbrydoler gweision dy Deyrnas,
a elwi di yn gyfeillion iti,
i newynu a sychedu
am weld cyfiawnder yn llwyddo,
dy deyrnas yn dod
a chyflawni dy ewyllys
ar y ddaear fel yn y nef.
Bendigedig fyddo Duw am byth.
 
SALM										 [Eistedd]
Salm 70
1	Bydd fodlon i'm gwaredu, O Dduw; O Arglwydd, brysia i'm cynorthwyo.
2	Doed cywilydd, a gwaradwydd hefyd, ar y rhai sy'n ceisio fy mywyd; bydded i'r rhai sy'n cael pleser o wneud drwg imi gael eu troi yn eu holau mewn dryswch.
3	Bydded i'r rhai sy'n gweiddi, "Aha! Aha!" arnaf droi yn eu holau o achos eu gwaradwydd.
4	Ond bydded i bawb sy'n dy geisio di lawenhau a gorfoleddu ynot; bydded i'r rhai sy'n caru dy iachawdwriaeth ddweud yn wastad, "Mawr yw Duw."
5	Un tlawd ac anghenus wyf fi; O Dduw, brysia ataf.
6	Ti yw fy nghymorth a'm gwaredydd; O Arglwydd, paid ag oedi.
Gogoniant i’r Tad / ac i’r / Mab :ac / i’r– / Ysbryd / Glân;
fel yr oedd yn y dechrau, •
y mae yn awr ac y / bydd yn / wastad :
yn oes / oesoedd. / A–/men.
 
Y DARLLENIAD O’R HEN DESTAMENT
Darlleniad o Amos   (5.18-24)
Gwae y rhai sy'n dyheu am ddydd yr Arglwydd! Beth fydd dydd yr Arglwydd i chwi? Tywyllwch fydd, nid goleuni; fel pe bai dyn yn dianc rhag llew, ac arth yn ei gyfarfod; neu'n cyrraedd y tŷ ac yn rhoi ei law ar y pared, a neidr yn ei frathu. Onid tywyllwch fydd dydd yr Arglwydd, ac nid goleuni; caddug, heb lygedyn golau ynddo?
	"Yr wyf yn casáu, yr wyf yn ffieiddio eich gwyliau; nid oes imi bleser yn eich cymanfaoedd. Er ichwi aberthu imi boethoffrymau a bwydoffrymau, ni allaf eu derbyn; ac nid edrychaf ar eich heddoffrymau o'ch pasgedigion. Ewch â sŵn eich caneuon oddi wrthyf; ni wrandawaf ar gainc eich telynau. Ond llifed barn fel dyfroedd a chyfiawnder fel afon gref."
Dyma air yr Arglwydd. 	Diolch a fo i Dduw.

Distawrwydd.

Cân am Brynedigaeth (Colosiaid 1:13–18a, 19–20)

1	Gwaredodd y Tad ni o a/fael • y ty/wyllwch : a’n trosglwyddo i / deyrnas • ei / annwyl / Fab,
2	Yn yr hwn y mae inni / bryne/digaeth : sef ma/ddeuant / ein pe/chodau.
3	Hwn yw delw’r Duw / anwe/ledig : cyntafanedig yr / holl – / grea/digaeth;
4	Oherwydd ynddo ef y crewyd pob peth yn y nefoedd ac / ar y / ddaear :
pethau gweledig a / phethau / anwe/ledig.
5	Trwyddo ef ac er ei fwyn ef y mae pob peth / wedi • ei / greu : y mae ef yn bod cyn pob peth • ac ynddo ef y mae / pob peth / yn cyd/sefyll.
6	Ef hefyd yw pen y corff / sef yr / eglwys : ef yw’r dechrau, y cyntafa/nedig • o / blith y / meirw.
7	Oherwydd gwelodd / Duw yn / dda : i’w holl gyflawnder bre/swylio / ynddo / ef,
8	A thrwyddo ef, ar ôl gwneud heddwch trwy ei waed/ ar y / groes :
i gymodi pob peth ag ef ei hun • y pethau sydd ar y ddaear a’r / pethau • sydd / yn y / nefoedd.
Gogoniant i’r Tad / ac i’r / Mab :ac / i’r– / Ysbryd / Glân;
fel yr oedd yn y dechrau, •
y mae yn awr ac y / bydd yn / wastad :
yn oes / oesoedd. / A–/men.


Y DARLLENIAD O’R TESTAMENT NEWYDD		[Eistedd]
Darlleniad o 1 Thesaloniaid   (4.13-18 )

Yr ydym am ichwi wybod, gyfeillion, am y rhai sydd yn huno, rhag ichwi fod yn drallodus, fel y rhelyw sydd heb ddim gobaith. Os ydym yn credu i Iesu farw ac atgyfodi, felly hefyd bydd Duw, gydag ef, yn dod â'r rhai a hunodd drwy Iesu. Hyn yr ydym yn ei ddweud wrthych ar air yr Arglwydd: ni fyddwn ni, y rhai byw a adewir hyd ddyfodiad yr Arglwydd, yn rhagflaenu dim ar y rhai sydd wedi huno.
	Oherwydd pan floeddir y gorchymyn, pan fydd yr archangel yn galw ac utgorn Duw yn seinio, bydd yr Arglwydd ei hun yn disgyn o'r nef; bydd y meirw yng Nghrist yn atgyfodi yn gyntaf, ac yna byddwn ni, y rhai byw a fydd wedi eu gadael, yn cael ein cipio i fyny gyda hwy yn y cymylau, i gyfarfod â'r Arglwydd yn yr awyr; ac felly byddwn gyda'r Arglwydd yn barhaus. Calonogwch eich gilydd, felly, â'r geiriau hyn. 

Dyma air yr Arglwydd. 	Diolch a fo i Dduw.

Distawrwydd.

 
Cantigl o’r Efengyl: Benedictus Dominus Deus Israel 		[Sefyll]

1	Bendigedig fyddo / Arglwydd • Dduw / Israel :am iddo ymweld â’i / bobl a’u / prynu • i / ryddid;
2	Cododd waredigaeth / gadarn • i / ni : yn / nhŷ – / Dafydd • ei / was –
3	Fel y llefarodd trwy enau ei bro/ffwydi / sanctaidd : yn yr / oesoedd / a – / fu –
4	Gwaredigaeth / rhag • ein ge/lynion : ac o afael / pawb • sydd yn / ein ca/sáu;
5	Fel hyn y cymerodd drugaredd / ar ein • hyn/afiaid : a / chofio • ei gy/famod / sanctaidd,
6	Y llw a dyngodd wrth / Abraham • ein / tad : y rhoddai inni gael ein / hachub • o / afael • ge/lynion,
7	A’i addoli yn ddi-ofn mewn sancteiddrwydd / a chyf/iawnder : ger ei fron ef / holl – / ddyddiau • ein / bywyd.
8	A thithau, fy mhlentyn, gelwir di yn / broffwyd • y Go/ruchaf : oherwydd byddi’n cerdded o flaen yr Arglwydd i / bara/toi ei / lwybrau,
9	I roi i’w bobl wybodaeth am / ware/digaeth : trwy fa/ddeuant / eu pe/chodau.
10	Hyn yw trugaredd / calon • ein / Duw : fe ddaw â’r wawrddydd / oddi / uchod • i’n / plith,
11	I lewyrchu ar y rhai sy’n eistedd yn nhywyllwch / cysgod / angau :
a chyfeirio ein / traed i / ffordd tang/nefedd. 
Gogoniant i’r Tad / ac i’r / Mab : ac / i’r– / Ysbryd / Glân;
fel yr oedd yn y dechrau, • y mae yn awr ac y / bydd yn / wastad :
yn oes / oesoedd. / A–/men.
 

Y DARLLENIAD O’R EFENGYL						[Sefwch]
Gwrandewch Efengyl Crist yn ôl Sant Mathew   (25.1-13) 	
Gogoniant i ti, O Arglwydd.

"Y pryd hwnnw bydd teyrnas nefoedd yn debyg i ddeg o enethod a gymerodd eu lampau a mynd allan i gyfarfod â'r priodfab. Yr oedd pump ohonynt yn ffôl a phump yn gall. Cymerodd y rhai ffôl eu lampau ond heb gymryd olew gyda hwy, ond cymerodd y rhai call, gyda'u lampau, olew mewn llestri. Gan fod y priodfab yn hwyr yn dod aethant i gyd i hepian a chysgu.
	"Ac ar ganol nos daeth gwaedd: 'Dyma'r priodfab, ewch allan i'w gyfarfod.' Yna cododd y genethod hynny i gyd a pharatoi eu lampau. Dywedodd y rhai ffôl wrth y rhai call, 'Rhowch i ni beth o'ch olew, oherwydd y mae'n lampau ni yn diffodd.' Atebodd y rhai call, 'Na yn wir, ni fydd digon i ni ac i chwithau. Gwell i chwi fynd at y gwerthwyr a phrynu peth i chwi eich hunain.' A thra oeddent yn mynd i brynu'r olew, cyrhaeddodd y priodfab, ac aeth y rhai oedd yn barod i mewn gydag ef i'r wledd briodas, a chlowyd y drws.
	"Yn ddiweddarach dyma'r genethod eraill yn dod ac yn dweud, 'Syr, syr, agor y drws i ni.' Atebodd yntau, 'Yn wir, 'rwy'n dweud wrthych, nid wyf yn eich adnabod.'
	"Byddwch wyliadwrus gan hynny, oherwydd ni wyddoch na'r dydd na'r awr. "

Dyma Efengyl yr Arglwydd. 	Moliant i ti, O Grist.


Distawrwydd.
 
MYFYRDOD								 gan y Parch. Beth Davies
Ble mae ein goleuni ni heddiw?
Beth ydyn ni'n ei weld wrth edrych i mewn i oleuni ein bywyd? A yw'n llawn olew, yn rhedeg allan, neu'n wag? A yw'r olew yn ffres neu a yw’r olew wedi mynd yn sur? A yw ein lamp yn llosgi'n llachar neu a yw'n pylu?
Nid yw golau neu dywyllwch, lampau llawn neu wag, olew ffres neu hen yn ymwneud â'r hyn sy'n digwydd o'n cwmpas nac amgylchiadau`r byd, ond â'r hyn sy'n digwydd ynom ni`n hunain ac o fewn ein calonnau. 
Byddai mor hawdd rhannu a chategoreiddio’r deg morwyn briodas yn ddau grŵp - y doeth a’r ffôl, y parod a’r amharod, y da a’r drwg, y buddugwyr a’r collwyr, y rhai a groesewir a’r rhai gwrthodedig. Yn amlach na pheidio dyna beth rydyn ni'n ei wneud i'n hunain ac i'n gilydd.

Fodd bynnag, mae rhannu a chategoreiddio’r deg morwyn briodas yn golygu anghofio, anwybyddu, neu gamddeall yr hyn y mae efengyl heddiw yn ei ddweud. Roedd pob un o'r deg morwyn briodas yn rhan o'r deyrnas. Gwahoddwyd y deg i'r wledd briodas. Aeth y deg i gyfarfod y priodfab. Mae'r deg yn mynd yn gysglyd a syrthio i gysgu. Roedd gan bob un o'r deg lamp. Yr oedd pob un o'r deg yn  bwriadu ac yn barod i`w  galw eu hunain i fod yn gludwyr y goleuni. Yr unig wahaniaeth yw bod rhai yn cario golau ac eraill ddim ac yn byw yn y tywyllwch ac mae hynny'n gallu bod yn  wir am bob un ohonom.

Rydyn ni hefyd i fod  yn gludwyr y golau. “Ti yw goleuni’r byd,” meddai Iesu yn gynharach yn hanes Mathew o’r efengyl (Mathew 5:14). “Llewyrched eich goleuni chwithau gerbron eraill, er mwyn iddynt weld eich gweithredoedd da a rhoi gogoniant i'ch Tad sydd y nefoedd” (Mathew 5:16). Mae atal ein golau yn golygu ychwanegu tywyllwch at y byd.
Bob dydd rydyn ni naill ai'n ychwanegu at olau'r byd neu'n ychwanegu at ei dywyllwch
Pan fyddwn ni'n dal dig a theimlo`n ddrwg, yn magu hen droseddau, neu'n gwrthod maddeuant i eraill, rydyn ni'n ychwanegu at y tywyllwch. Ond pan offrymwn drugaredd, maddeuant, a cheisio cymod, mae ein goleuni`n disgleirio yn y byd.
Pan fyddwn ni'n mynd yn aros yn ein ffordd ni hunain ac yn meddwl am ein bywydau fel y ffordd gywir neu'r unig ffordd, tybiwn ein bod ni'n gwybod mwy a gwell nag eraill, yn cau ein hunain at wirioneddau, syniadau neu bosibiliadau newydd; a dyma pryd yr ydym ni'n sefyll mewn tywyllwch. Ond pan fyddwn yn cydnabod ein hangen ac yn barod i newid trywydd  fe allwn ddechrau gweld y byd mewn goleuni newydd gyda phosibiliadau newydd yn codi.
Beth rydyn ni'n ei weld wrth edrych ar ein bywyd a'n byd heddiw?
Pan edrychwn ar ein bywydau ac ar y byd heddiw dylem weld golau llachar o gymorth a chariad.
Felly fe allwn ni ofyn heddiw bet yw lefel ein holew ni? Os ydym yn isel beth ydym yn ei wneud am hynny? Beth sy'n digwydd o fewn lamp ein bywyd? Gadewch  inni lewyrchu goleuni Iesu o’n cwmpas heddiw ac am byth. Amen
Gweddi- Dduw tangnefedd, y cyhoeddodd dy Fab Iesu Grist y deyrnas ac adfer y drylliedig i gyfanrwydd bywyd:edrych yn dosturiol ar ing y byd, a bydded i ti trwy dy nerth iachaol gyfannu’r bobloedd a’r cenhedloedd; trwy ein Harglwydd a’n Gwaredwr Iesu Grist. Amen 

DATGAN Y  FFYDD
Credo’r Bedydd
 
Yr wyf yn credu ac yn ymddiried yn Nuw Dad,
ffynhonnell pob bod a bywyd,
yr un yr ydym yn bod er ei fwyn.
 
Yr wyf yn credu ac yn ymddiried yn Nuw Fab,
a gymerodd ein natur ddynol ni,
a fu farw drosom ac a atgyfododd.
 
Yr wyf yn credu ac yn ymddiried yn Nuw Ysbryd Glân,
sy’n rhoi bywyd i bobl Dduw
ac yn amlygu Crist yn y byd.
 
Dyma ffydd yr Eglwys.
Dyma ein ffydd ni.
Yr ydym yn credu ac yn ymddiried yn un Duw,
Tad, Mab ac Ysbryd Glân. Amen.
 
[EMYN							Sefyll ]
 
Y GWEDDIAU				[Eistedd neu penllinio]

Arglwydd Dduw, diolchwn i ti am y ddawn i gofio, er bod cofio ar adegau’n gallu bod yn boenus. Cwyd ni uwchlaw pob dim sy’n negyddol a rhwysgfawr mewn perthynas â’r dydd hwn a chyfeiria ni yn hytrach i sicrhau cymod a gwell dealltwriaeth yn ein byd. Helpa ni i ddysgu o gamgymeriadau ddoe ac ymdrechu i sicrhau yfory mwy heddychlon. Amen 

(Munud o dawelwch)

O Dduw, maddau’r casineb sy’n gwahanu cenedl oddi wrth genedl, llwyth oddi wrth lwyth a phobl oddi wrth bobl.  Rho i ni dy dangnefedd di, sy’n dod trwy Iesu Grist. Amen



Mewn tangnefedd gweddïwn ar yr Arglwydd.
Arglwydd, yn dy drugaredd, gwrando ein gweddi.

Dros bawb yn eu gwaith a’u bywyd beunyddiol, dros ein teuluoedd, ein ffrindiau a’n cymdogion, a thros bawb sydd ar eu pen eu hunain. 
Arglwydd, yn dy drugaredd, gwrando ein gweddi.

Dros y gymuned hon, ein cenedl a’i llywodraeth a’r Brenin; dros bawb sy’n gweithio o blaid cyfiawnder, rhyddid a heddwch.
Arglwydd, yn dy drugaredd, gwrando ein gweddi.
 
Dros iawn ddefnydd o’th greadigaeth; dros y rhai sy’n dioddef newyn, ofn, anghyfiawnder neu orthrwm.
Arglwydd, yn dy drugaredd, gwrando ein gweddi.
 
Dros bawb sydd mewn perygl, galar neu unrhyw fath o drallod; dros y claf, y digyfaill a’r anghenus a thros bawb sy’n gweini arnynt.
Arglwydd, yn dy drugaredd, gwrando ein gweddi.
 
Dros heddwch, cenhadaeth ac undod yr Eglwys; dros bawb sy’n cyhoeddi’r efengyl a phawb sy’n chwilio am y Gwirionedd.
Arglwydd, yn dy drugaredd, gwrando ein gweddi. 
 
Dros Dorrien ein hesgob eithioledig a’r holl weinidogion; dros holl aelodau’r Eglwys.
Arglwydd, yn dy drugaredd, gwrando ein gweddi.
 
Fel y dysgodd ein Hiachawdwr ni, gweddïwn yn eofn:
Ein Tad, yr hwn wyt yn y nefoedd,
sancteiddier dy enw;
deled dy deyrnas;
 gwneler dy ewyllys;
megis yn y nef, felly ar y ddaear hefyd.
Dyro i ni heddiw ein bara beunyddiol.
A maddau i ni ein dyledion,
fel y maddeuwn ninnau i’n dyledwyr.
Ac nac arwain ni i brofedigaeth;
eithr gwared ni rhag drwg.
Oherwydd eiddot ti yw’r deyrnas,
a’r gallu a’r gogoniant,
yn oes oesoedd. Amen.
 
Colect y Dydd.
Hollalluog Dad, dy ewyllys yw adfer pob peth yn dy annwyl Fab, Brenin pawb;  llywia galonnau a meddyliau pawb sydd mewn awdurdod, a dwg deuluoedd y cenhedloedd, a wahanwyd ac a rwygwyd gan anrhaith pechod, i fod dan ei lywodraeth gyfiawn a thyner ef; caniata hyn er mwyn dy Fab Iesu Grist, i’r hwn gyda thi a’r Ysbryd Glân y bo’r deyrnas, y gallu a’r gogoniant, yn oes oesoedd.  Amen.

O Dduw, awdur tangnefedd a charwr cytundeb,
y mae dy adnabod di yn fywyd tragwyddol,
a’th wasanaethu yn rhyddid perffaith:
amddiffyn ni rhag holl ymosodiadau ein gelynion,
fel, a ninnau’n llwyr ymddiried yn dy nodded,
nad ofnwn allu neb o’n gwrthwynebwyr;
trwy Iesu Grist ein Harglwydd. Amen.
 
Dragwyddol Dduw a Thad,
y crewyd ni trwy dy allu
a’n prynu trwy dy gariad,
tywys a nertha ni â’th Ysbryd,
fel y gallwn ein rhoi ein hunain i ti
trwy garu a gwasanaethu’n gilydd;
yn Iesu Grist ein Harglwydd. Amen.
 
Y DIWEDDGLO
Bydded i Grist, Haul cyfiawnder, lonni ein calonnau â newyddion da ei deyrnas a gras ein Harglwydd Iesu Grist, a chariad Duw a chymdeithas yr Ysbryd Glan fyddo gyda ni oll byth bythoedd, Amen.

Amen.
 

[EMYN								Sefyll ]

Emynau Awgrymog
1. I Dad y trugareddau /   Rhown foliant oll ynghyd,
2. Hwn yw gair y Duw trag'wyddol, /   O ysbrydol ddwyfol ddawn,
3. Aleluia, molwch Dduw, / Yn y nefoedd lle mae'n byw;

